Tere  Teie  kiri sisaldab mõningaid vastuolusid. Ühelt poolt kirjutate, et "enne oli kõik korras" ja esitate küsimuse "kas kirg võib tagasi tulla", teisalt kirjutate, et kunagi pole midagi hästi olnud. Sellest järeldan, et kirg ja paremad ajad on ka Teie paarisuhtes siiski olnud.  Praegusel hetkel olete armunud teise partnerisse. Sellises topeltolukorras mängib inimese aju sageli vingerpussi. Nimelt lähevad käiku nn. kaitsemehhanismid, et oma topeltsuhet õigustada. Kaitsemehhanismide tulemusena hakkab kõik hea  vanas suhtes justkui pisenema ning tekib tugevdatud taju näha endises partneris rohkem halba. Põhjuseks võib olla vajadus oma süütundega toime tulla.  See, et praeguses olukorras, kus teise inimesse armumine kõrgpunktis on, ka oma mehe musi ebameeldiv tundub, pole midagi imelikku.  Olete 3 aastat koos olnud. See on periood, kus esimene põnevus rahuldatud ja iga kirg pisut jahenenud. Pole mõeldav, et inimene suudaks säraküünlana kogu elu kires leegitseda. See juhtuks Teiega ka teise või kolmanda  partneri puhul.    Samas ei saa ma Teile mingit konkreetset nõu anda. Võimalik, et tegemist on tõesti sobimatusega ja olete leidnud uue parema partneri.  Oma otsused peate tegema ise. Praegu aitab Teid ehk pisut aja mahavõtmine.  Samas, kui püsite hetkel praeguses suhtes ja midagi selle parandamiseks siiski ära tahate teha, siis proovige ise midagi algatada. Proovige minna koos välja või midagi muud köitvat teha, mis suhte algusaastatel Teile mõlemale lõbu pakkus. Küllap on Teie mehelgi vahel  tühjustunnet, kui ta ainsa suhtluspartnerina arvutit tunnustab.  Alati on võimalik minna ja paremat ning huvitavamat uue elu algust üksinda proovida. Ainult.. Teil on ka peres kolmas isik, mistõttu oma lapse isaga jääte mingil määral seotuks alatiseks.  Tervitades L. Haldre